พลโท สรรเสริญ แก้วกำเนิด โฆษกประจำสำนักนายกรัฐมนตรี รักษาราชการในตำแหน่งอธิบดีกรมประชาสัมพันธ์ กล่าวย้ำว่าพลเอก ประยุทธ์ จันทร์โอชา นายกรัฐมนตรี เป็นห่วงทั้ง  13  คนที่ยังติดภายในถ้ำหลวง ขุนน้ำนางนอน จังหวัดเชียงราย จึงเตรียมลงพื้นที่ แต่ขณะนี้ยังไม่ได้กำหนดเวลาแน่นอนว่า จะเดินทางไปในวันพรุ่งนี้เช้า วันเสาร์ หรือวันอาทิตย์ โดยนายกรัฐมนตรีแจ้งว่า ไม่ต้องการให้เจ้าหน้าที่ที่ปฏิบัติงานเสียสมาธิในการทำงานกับการมาต้อนรับ จึงอยากให้ทุกคนปฏิบัติงานไปตามปกติ ดังนั้นการเดินทางของนายกรัฐมนตรีโดยเครื่องบินของกองทัพ ตั้งแต่กรุงเทพมหานครจนถึงถ้ำหลวง ขุนน้ำนางนอน จึงไม่ต้องมีการต้อนรับ การลงพื้นที่ครั้งนี้นายกรัฐมนตรีต้องการให้กำลังใจครอบครัวของทั้ง  13  คน และให้กำลังใจเจ้าหน้าที่ผู้ปฏิบัติ ทั้งที่เป็นหน่วยงานของไทยและต่างประเทศ พร้อมกับขอบคุณที่ทุกคนตั้งใจทำหน้าที่ เพื่อให้การช่วยเหลือ  13  คนอย่างปลอดภัยตามที่คนไทยคาดหวัง